बै समा जादों स्नरिजि जिथाइ आरो दाइन जिथाइनि बाथ्रा । जाय समखौ जों बर’ फिसाफोरनि गावनि राव, थुनलाइ आरो हारिमुनि जांख़िथाइ मुगा होनना बुंनोहायो। खोनानो गोनां बाथ्रा बै समाव बर’ राव-थुनलाइ आरो हारिमुखौ हारिनि सिनायथि, थामोनथाइनि रैखाथिनि थाखाय बर’ फिसाफोरा गावनि आगोमा जिउखौबो गारसोमनो गियाखैमोन। 1974 मायथाइयाव बर’ रावनि थाखाय र’मान हांखोखौ सरकारनि खाथियाव दाबि होनानै सा 15 नाथाय आनअफिसियेलै सा 18 बर’ फिसाया गावबा गावनि आगोमा जिउखौ गोसो गोथारै बाउलांनायानो बेनि थार बिदिन्थिखौ फोरमान होयो | बिमा रावनि थाखाय हांखो दाबिनानै आसाम सरकारनि पुलिस बेटेलेनजों गावनि जिउ बाउनाय नेरसोन दिन्थिनो हानाय बुहुमनि जारिमिनाव बर’फोरनि बादै रावबो गैया बुंजायो । बिदियैनो बर’ रावा सोलोंथाइनि बिजों महरै गुदि फरायसालिनिफ्राय गेदेर आरो गोजौ फरायसालिसिम गनायथि मोननाय उनाव कलेज लेभेलाव एम. आइ. एल आरो मुलुग सोलोंसालियाव बर’ रावनि बिफानबो फसंखांनाय उनाव सोलिबोगासिनो दं। नाथाय दिनैबो माखासे कलेजाव बर ‘ बिफान फसंना फोरोंगिरे थिसननाय खामानिया जाफुङाखैसै | बेनि बादैबो माखासे फरायसालिया दिनैसिमबो भेनसार जानानै दं। लोगोसे बर’ रावखौ असमीया रावजों लोगोसे सरकारि अफिसियेल राव हिसाबै आरो भारतनि संबिजिरनि दाइनथि फारियाव गनाय होनाय जाबायब्लाबो दिनैसिम बि. टि. ए. डि. हालामाव राव हिसाबै बाहाय जायाखै। बि.टि.सि. सारकारा बर’ रावखौ सरकारि अफिसनि खामानियाव लाहार फाहार खालामनांगौ।